SKRIFTLIG FORESPØRGSEL P-0558/03

af Mihail Papayannakis (GUE/NGL) til Kommissionen

(20. februar 2003)

Om: Kødmarkedet i Rendi

For et år siden konstaterede en gruppe eksperter fra generaldirektoraterne for miljø og folkesundhed, der besøgte Athen, at kødmarkedet i Rendi fungerede på en måde, der overhovedet ikke var i overensstemmelse med EU-forskrifterne. Den rapport, som Kommissionen senere udarbejdede om emnet, fokuserede på manglen på infrastruktur og desinfektionsudstyr, dårlige bygninger, manglende omklædningsrum samt metoderne for udskæring af kødet. Den græske regering reagerede ved at bebude, at 4,5 mia. drakmer fra den tredje fællesskabsstøtteramme ville blive brugt til at skabe et nyt og moderne kødmarked i løbet af 2002. Der er endnu ikke taget skridt i denne retning.

Kan Kommissionen oplyse, om den er blevet underrettet om, at der er afsat bevillinger til bygningen af et nyt marked? Hvordan vurderer Kommissionen den kendsgerning, at kødmarkedet i Rendi fortsat fungerer uden at opfylde fællesskabsbestemmelserne og således sætter den offentlige sundhed på spil, og hvad agter Kommissionen at foretage sig for at sikre, at Grækenland efterkommer henstillingerne fra den ekspertgruppe, der besøgte kødmarkedet?

Svar afgivet på Kommissionens vegne af David Byrne

(21. marts 2003)

I de seneste tre år har Kommissionen ved flere lejligheder ført drøftelser med de forskellige græske landbrugsministre både i Bruxelles og i Athen for at give udtryk for sin bekymring over mangler i det græske kontrolsystem for fødevaresikkerhed, herunder også situationen på kødmarkedet i Rendi i Athen. Den vanskelige situation, der hersker på dette marked, har været genstand for to tjenesterejser og Levnedsmiddel- og Veterinærkontorets kontrolbesøg som opfølgning herpå i 2002.

Ved kontrolbesøget i december 2002 blev det fastslået, at man ikke kunne udelukke, at der var tale om en sundhedsrisiko for forbrugerne som følge af situationen på kødmarkedet i Rendi. Ikke desto mindre blev det bemærket, at der var sket visse forbedringer af strukturen i én fløj af markedet og i forbindelse med den officielle kontrol- og driftsstandard. Dog havde de græske myndigheder ikke afgivet vigtige skriftlige løfter vedrørende forbedringer af driften af markedet, der var heller ikke blevet lukket forretninger som følge af manglende opfyldelse af Fællesskabets krav, og arbejdet med at opføre det nye marked var ikke blevet påbegyndt.

Det græske landbrugsministerium havde allerede planlagt et projekt, der var støtteberettiget i henhold til den anden EU-støtteramme for Grækenland (1994-1999). Indtil dags dato har de pågældende nationale myndigheder ikke fulgt op på situationen, selvom et sådant projekt også ville være støtteberettiget i henhold til det nuværende nationale operationelle program udvikling af landbrugssektoren under den anden EF-støtteramme (2000-2006) for Grækenland.

Det bør understreges, at i henhold til strukturfondsprogrammerne kan Kommissionen ikke kræve, at medlemsstaterne fremmer særlige projekter, som f.eks. opførelsen eller moderniseringen af et kødmarked. Som anført i svar på skriftlig forespørgsel E-2566/01 af Hatzidakis(1), er det op til de græske myndigheder at afgøre, om de ville medtage projektet og gennemføre det i det relevante program for udviklingen af landområder.

I svaret fra de græske myndigheder i forbindelse med kontrolbesøget i januar 2002 blev det garanteret, at de nye markedslokaler ville være færdige i løbet af 18 til 24 måneder. I et svar på de bemærkninger, der blev afgivet under kontrolbesøget i december 2002, er det nu blevet anført, at færdiggørelsen af det nye marked vil tage mellem tre og fire år.

Kommissionens synspunkt er, at forsinkelserne i forbindelse med lukningen af de virksomheder, der ikke opfylder betingelserne på markedet, ikke er forenelige med det faktum, at der er behov for hurtig handling for at opnå acceptable hygiejne- og driftsstandarder, hvis markedet skal have lov til at fortsætte, indtil der kan findes en erstatning. Beskyttelsen af forbrugernes sundhed må have første prioritet, når det handler om den fremtidige drift af markedet.

Kommissionen har for nylig haft møder med de græske myndigheder og har drøftet dette og andre emner med dem. Det er blevet lovet, at de nødvendige forbedringer vil blive gennemført, og Kommissionen vil fortsat følge situationen meget nøje.

(1) EFT C 115 E af 16.5.2002.